Ioannes Episcopus servus servorum Dei, ad perpetuam rei memoriam decens reputamus et congruum, ut cum de gratiis, et concessionibus Apostolicis ambigitur, quod oraculo Romani Pontificis declarentur, dudum si quidem in nostris Apostolatus primordiis omnes dignitates, prioratus, et præposituras conventuales ordinum quorumcumque tunc vacantes et in posterum vacaturas collationi, et dispositioni nostræ reservantes declaravimus ex tunc irritum, et inane, si secus super iis à quoquam quavis authoritate scienter, vel ignoranter, contigerit attentari. Cum itaque post modum nonnulli Cluniac. et sancti Benedicti ac cæteri alii quorumdam aliorum Ordinum professores de quorum numero dilectus filius Joannes Bosuaque Monachus Monasterii Fiscanensis dicti Ordinis sancti Benedicti Rothomagensis Diœcesis existit expectativas gratias de Beneficiis Ecclesiasticis cum curâ vel sine cura per Monachos dicti Clun. Ordinis gubernari consuetis, etiamsi inter alia Prioratus, præposituræ vel Decanatus, aut dignitates conventuales existerent ad dilectorum filiorum Cluniac. Matisconensis Diœcesis ac quorumdam aliorum Monasteriorum, Abbatum, necnon Priorum, et Decanorum, Prioratuum, Decanatuum et conventuum ejusdem Cluniacensis Ordinis collationem, provisionem, præsentationem, electionem, seu quamvis aliam dispositionem communiter vel divisim pertinentibus ipsis in commendam vel titulum conferendi à nobis hactenus reportarint, et quidquid expectantes Joannes videlicet prædictus Prioratum de Gornayo super Maternam Ordinis Cluniacensis Parisiensis Diœcesis detinet occupatum, sibi et forsitan alii eis concessarum gratiarum præfatarum prætextu plerosque ex Prioratibus aliis Decanatibus ac dignitatibus conventualibus eisdem forsitan fuerunt assecuti, in Abbatum, Priorum Decanorum, conventuum, Monasteriorum, necnon Prioratuum et Decanatuum prædictorum ut accepimus non modicum præ judicium atque damnum. Nos ad hujusmodi ambiguitatis tollendum dubium in præmissis quod omnes gratiæ supradictæ, ac nostræ litteræ confectæ sive conficiendæ super illis quod hujusmodi Prioratus, præposituras, Decanatus ac dignitates conventuales ex nostra scientia nulla hactenus emanarint, nosque per litteras, et gratias easdem reservationi et decreto præfatis non derogari voluisse sive velle nec Prioratus, præposituras, Decanatus ac dignitates præfatas sub hujusmoni gratiis atque litteris comprehendi debuisse sive debere authoritate Apostolica ex certa scientia tenore præsentium declaramus, decernentes per litteras Apostolicas personis quibusvis cujuscumque dignitatis, status, gradus, ordinis, vel conditionis existant sub quacumque verborum forma forsan in posterum concedendis ac etiam processus illarum vigore habendos ad conventuales Prioratus, præposituras, Decanatus sive dignitates præfatas penitus non extendi necnon Abbatem, Priores, sed Decanos eosdem admittentes aliquem vel aliquos illarum prætextu ad Prioratus, præposituras, Decanatus ac dignitates hujusmodi aliquatenus non teneri non obstantibus quibuscumque generalibus et derogatoriis clausulis vel in eisdem litteris forsitan consecutis, etiamsi de illis de verbo ad verbum præsentibus habenda esset mentio specialis necnon aliis contrariis quibuscumque. Decernentes insuper prout est irritum et inane si secus super iis à quoquam quavis authoritate scienter vel ignoranter attentatum forsan est hactenus vel imposterum contigerit attentari. Nulli ergo omninò hominum liceat hanc paginam nostræ declarationis et constitutionis infringere vel ei ausu temerario contraire. Si quis autem hoc attentare præsumpserit indignationem omnipotentis Dei et beatorum Petri et Pauli Apostolorum ejus se noverit incursurum. Datum apud sanctum Antonium, extrà Muros Florent. decimo tertio, Kalendas Novembris, Pontificatus nostri anno IV.